Jose Antonio Jainaga

José Antonio Jainaga (Bilbo, 1954) itzal handiko enpresaria da euskal industrian. Altzairuaren jauna ezizena jaso du. 2025ean, Auzitegi Nazionalak Jainaga euskal enpresaburu nagusietako bat izendatu zuen Israeli armak saltzeari buruzko ikerketa batean. Israeli armamenturako altzairua saltzea leporatzen zion, Espainiako Gobernuari baimenik eskatu gabe eta erregistratu gabe.

 Biografia 
Jainaga 1954an, Bilbon jaio zen. Taxi gidari baten semea da, eta ikasle bikaina izan zen Bilboko ingeniaritza eskolan. Itzal handiko enpresaria izan da euskal industrian. El Mundo agerkariak 2024an argitaratu zuenez, laurehun milioi euroko ondarea zuen urte horretan, eta EAEko aberatsenen artean hamargarrena zen. Eusko Jaurlaritzarekin oso harreman ona izan zuen beti; horren erakusgarri, 2025ean Joxe Mari Korta saria jaso izana eta Mikel Jauregi Industria sailburuengandik, Imanol Pradales lehendakariengandik eta EAJrengandik jasotako laudorioak. Talgo operazioak, bestalde, erakutsi zuen Espainiako Gobernuarekin ere harreman oparoa zuela. 

Jainagak Sener ingeniaritzan hasi zuen ibilbide profesionala, eta hogei urtez Michelinek Frantzian dituen instalazioetan lan egin ondoren, Sabino Arrietaren eskutik iritsi zen Basauriko altzairutegira 1990eko hamarkadaren amaieran. Gerdau multinazional brasildarrak Sidenor erosi zuenean, Jainaga mantendu zuen buruan, eta 2016an berak erosi zuen enpresa, Mirai Investments funtsaren bitartez. Hartaz geroztik, Sidenor hazi baino ez da egin, baita Mirai funtsa ere.

Jainaga futbolzale amorratua da, Athletic Cluben jarraitzailea eta Amorebieta klubaren babeslea.

 Forbes zerrendan 
Forbes aldizkariaren arabera, 2025ean Euskal Autonomia Erkidegoko zazpi enpresari Espainiako ehun aberatsenen artean daude. Jose Antonio Jainaga izan zen urte horretako sarrerarik distiratsuena, 96. postuan agertuz.

 Iritzi polemikoak 
Hedabideetan gutxi agertu arren, mikrofono bat parean jartzen diotenean Jainagak ez da isiltzen. Pandemiaren ostean Iberdrola kritikatu zuen argindarraren kostuarengatik. 2019an CAF enpresa publikoki xaxatu zuen altzairua ez ziolako Sidenorri erosten. Ordurako argi zuen trengintza bezero oso ona izan zitekeela Sidenorrentzat.

 Espainiako Auzitegi Nazionalaren ikerketa 
Kontrabandoagatik eta gizateriaren aurkako delitu batean konplize izateagatik, Espainiako Francisco de Jorge Auzitegi Nazionaleko epailearen autoaren arabera, hain zuzen, delitu horiengatik ikertzen ari da Jose Antonio Jainaga eta Sidenor altzairu konpainiaren zuzendaritzako beste bi kide. Auzitegiko autoaren arabera Sidenorrek Israel Military Industries (IMI Systems) konpainia israeldarrari altzairua saldu ziolakoan. IMIk arma astun eta arinak ekoizten ditu, eta, epailearen ustez, ikerketapean dauden Sidenorreko buruzagiak erabat jakitun ziren saldutako materiala armak ekoizteko erabiliko zela. Sidenorrek, epailearen autoaren arabera, ez zion salmentarako beharrezko baimenik eskatu Espainiako Gobernuari, eta ez zuen izenik eman dagokion erregistroan. Printzipioz, epailearen ustez, karguak egotz dakizkioke Clerbil sozietateari, zeina Sinedor Holdings Europaren administratzaile bakarra den.

Jainagari buruzko ikerketak Talgo operazioaren azken fasean eragin zuen. Tren-fabrikatzailearen bankuen finantziazioa ixten zenean gertatu zen hori.

 Erreferentziak 

 Kanpo estekak 

Kategoria:Bizkaiko enpresaburuak
Kategoria:Bilbotarrak
Kategoria:Euskal Herriko Unibertsitateko ikasleak
Kategoria:Euskal Herriko ingeniariak